กรมชลประทาน เร่งระบายน้ำท่วมขังในลุ่มน้ำลำเชียงไกรตอนล่าง หลังมีฝนตกหนักในพื้นที่ตลอดสัปดาห์ที่ผ่านมา
นายประพิศ จันทร์มา อธิบดีกรมชลประทาน เปิดเผยว่า ตามที่พลเอก ประวิตร วงษ์สุวรรณ รองนายกรัฐมนตรี ในฐานะผู้อำนวยการกองอำนวยการน้ำแห่งชาติ หรือ กอนช. มีความห่วงใยพื้นที่การเกษตรในลุ่มน้ำลำเชียงไกร บริเวณอำเภอโนนไทย และอำเภอโนนสูง จังหวัดนครราชสีมา ที่ถูกน้ำท่วมและให้หน่วยงานที่เกี่ยวข้องเร่งระบายน้ำนั้น ตลอดสัปดาห์ที่ผ่านมา กรมชลประทาน ได้ร่วมกับจังหวัดนครราชสีมาและหน่วยงานที่เกี่ยวข้อง เร่งระบายน้ำในพื้นที่ลุ่มน้ำลำเชียงไกรตอนล่าง ด้วยการผันน้ำลงสู่ลำสะแทดและแม่น้ำมูลอย่างต่อเนื่อง พร้อมเปิดบานประตูระบายน้ำในลำเชียงไกรตอนล่างทุกแห่ง เร่งระบายน้ำลงสู่แม่น้ำมูลให้เร็วที่สุดด้วย ซึ่งปริมาณน้ำที่ระบายลงสู่ลำสะแทดและแม่น้ำมูลนั้น จะไม่ส่งผลกระทบต่อลำน้ำทั้ง 2 แห่งแต่อย่างใด เนื่องจากยังมีพื้นที่รับน้ำได้อีกมาก นอกจากนี้ ยังได้จัดส่งเครื่องจักร เครื่องมือ เข้าไปช่วยเหลือประชาชน ที่ได้รับผลกระทบจากน้ำท่วมด้วยเช่นกัน สำหรับสถานกากรณ์น้ำในอ่างเก็บน้ำลำเชียงไกรตอนบน ปัจจุบันมีปริมาณน้ำในอ่างฯ กว่า 8 ล้านลูกบาศก์เมตร (ลบ.ม.) แนวโน้มลดลงอย่างต่อเนื่อง ในขณะที่มีการระบายประมาณแนวโน้มลดลงเช่นกัน ด้านอ่างเก็บน้ำลำเชียงไกรตอนล่าง มีปริมาณน้ำประมาณ 20.ล้าน ลบ.ม. แนวโน้มลดลงอย่างต่อเนื่อง มีการระบายน้ำประมาณวันละประมาณ 1 ล้าน ลบ.ม. แนวโน้มลดลง สถานการณ์น้ำท่วมในพื้นที่ต่างๆ ของลุ่มน้ำลำเขียงไกร ขณะนี้ระดับน้ำลดลงตามลำดับแล้ว คาดว่าหากไม่มีฝนตกหนักลงมาเพิ่ม สถานการณ์จะเข้าสู่ภาวะปกติในเร็ววันนี้